שו"ת רשב"ץ (תשב"ץ)/חלק ג/רו
ענין רו:

עוד שם.
ומי שטוען שיש לו תביעו' על אשה אחת אלא שאינו רוצה לתבעה היום אלא לאחר זמן והיא טוענת כל מה שיש לך לטעון עלי טוען עכשיו כי מפני דבריך אלו יש לי הפסד גדול והדין נותן דאע"ג דקי"ל דאין נזקקין לנתבע אלא לתובע אי מתזלי נכסיה נזקקין לנתבע וכופין התובע לסדר תביעותיו בפני ב"ד כדאי' בפרק שור שנגח את הפרה (מ"ו ע"ב) ועכשיו התובע אומר אם לא תרצה להמתין בוא עמי לדין במקום הדיינין ולא אעמוד לדין עמך עם מורשה אלא אתה בעצמך תבוא עמי הדין עמו שלא ישמעו ב"ד טענותיה מפי מורשה שאין ממנין מורשה אלא לתובע אבל לנתבע אין ממנין מורשה הנקר' אנטלר אלא לנשים יקרות שלא יתבזו בב"ד אבל בנדון הזה להוציאה ממקומה ללכת למקום אחר אין הדין נותן כן אלא יסדרו טענותי' במקומם וישלחו לב"ד והם דנים ע"פ הטענו' הכתובו' וכן כתוב בירושלמי (סנהדרין פ"ג ה"ב) תרין גברין הוון להון דין באנטוכיא אמר חד לחבריה מה דר' יוחנן אמר מקובלני עלי שמע ר' יוחנן אמר לאו כולא מיניה מטרפא בעל דיניה אלא ישמעון מלהון תמן וכתבין ומשלחין לרבנן ע"כ בירושלמי ולפ"ז יכתבו טענותיהם וישלחום לב"ד והם ישלחו להם הדין ושלום על דייני ישראל: